次韻葉觀文再賦遊靈源桃花二洞之作  其一
作者：李彌遜
朝代：宋

paragraphs: 雙旌耀林丘，小隊喧笳鼓。
鞭鸞相招攜，拂石共容與。
愛山晋羊祜，好士漢何武。
胸中補天石，筆下修月斧。
追遊愧後乘，遇景詫先覩。
捫參或三嘆，探穴聊一俯。
會意時目成，忘言但心許。
徐行詎敢留，有語不得吐。
真遊未易再，外物何足數。
酒盡倘可繼，君歌爲君舞。